CELEX: 32009D0310
Language: el
Date: 2009-04-02 00:00:00
Title: 2009/310/ΕΚ: Απόφαση της Επιτροπής, της 2ας Απριλίου 2009 , περί εγκρίσεως των αιτήσεων της Κύπρου, της Μάλτας, της Αυστρίας, της Ρουμανίας και της Σλοβακίας όσον αφορά απαλλαγή από την υποχρέωση για την εκπόνηση προγράμματος διαχείρισης χελιού, σύμφωνα με τον κανονισμό (ΕΚ) αριθ. 1100/2007 του Συμβουλίου [κοινοποιηθείσα υπό τον αριθμό Ε(2009) 2231]

3.4.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 91/23
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 2ας Απριλίου 2009
   περί εγκρίσεως των αιτήσεων της Κύπρου, της Μάλτας, της Αυστρίας, της Ρουμανίας και της Σλοβακίας όσον αφορά απαλλαγή από την υποχρέωση για την εκπόνηση προγράμματος διαχείρισης χελιού, σύμφωνα με τον κανονισμό (ΕΚ) αριθ. 1100/2007 του Συμβουλίου
   [κοινοποιηθείσα υπό τον αριθμό Ε(2009) 2231]
   (Τα κείμενα στη γερμανική, ελληνική, μαλτέζικη, ρουμανική και σλοβακική γλώσσα είναι τα μόνα αυθεντικά)
   (2009/310/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 1100/2007 του Συμβουλίου, της 18ης Σεπτεμβρίου 2007, για τη θέσπιση μέτρων για την αποκατάσταση του αποθέματος ευρωπαϊκού χελιού (1), και ιδίως το άρθρο 3 παράγραφος 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 1100/2007 θεσπίζει πλαίσιο για την προστασία και την αειφόρα εκμετάλλευση του αποθέματος ευρωπαϊκού χελιού σε κοινοτικά ύδατα και σε παράκτιες λιμνοθάλασσες, σε ποταμόκολπους και σε ποταμούς και στα συγκοινωνούντα εσωτερικά ύδατα των κρατών μελών.
            
         
               (2)
            
            
               Το άρθρο 2 του κανονισμού (ΕΚ) αριθ. 1100/2007 προβλέπει ότι τα κράτη μέλη προσδιορίζουν και καθορίζουν τις επιμέρους ποτάμιες λεκάνες που βρίσκονται εντός της οικείας εθνικής επικράτειας, οι οποίες συνιστούν φυσικό ενδιαίτημα του ευρωπαϊκού χελιού. Για κάθε ποτάμια λεκάνη χελιού, τα κράτη μέλη καλούνται να εκπονήσουν πρόγραμμα διαχείρισης του χελιού.
            
         
               (3)
            
            
               Το άρθρο 3 παράγραφος 1 του κανονισμού (ΕΚ) αριθ. 1100/2007 ορίζει ότι ένα κράτος μέλος μπορεί να εξαιρείται από την υποχρέωση εκπόνησης προγράμματος διαχείρισης χελιού εάν αιτιολογείται δεόντως ότι οι ποτάμιες λεκάνες ή τα θαλάσσια ύδατα της επικράτειάς του δεν συνιστούν φυσικό ενδιαίτημα του ευρωπαϊκού χελιού. Τα κράτη μέλη διαβιβάζουν στην Επιτροπή την αίτηση εξαίρεσης. Η αίτηση εξαίρεσης εγκρίνεται από την Επιτροπή βάσει τεχνικής και επιστημονικής αξιολόγησης από την Επιστημονική, Τεχνική και Οικονομική Επιτροπή Αλιείας ή από άλλους κατάλληλους επιστημονικούς φορείς.
            
         
               (4)
            
            
               Η Κύπρος, η Μάλτα, η Αυστρία, η Ρουμανία και η Σλοβακία διαβίβασαν στην Επιτροπή δεόντως αιτιολογημένες αιτήσεις για εξαίρεση από την υποχρέωση εκπόνησης προγράμματος διαχείρισης χελιού.
            
         
               (5)
            
            
               Το Διεθνές Συμβούλιο για την Εξερεύνηση των Θαλασσών (ICES) υπέβαλε στην Επιτροπή τεχνική και επιστημονική αξιολόγηση των αιτήσεων.
            
         
               (6)
            
            
               Σύμφωνα με την αξιολόγηση στην οποία προέβη το Διεθνές Συμβούλιο για την Εξερεύνηση των Θαλασσών (ICES), δεν είναι δυνατόν να προσδιοριστεί και να καθοριστεί ότι οι ποτάμιες λεκάνες ή τα θαλάσσια ύδατα τα οποία αφορούν οι προαναφερόμενες αιτήσεις εξαίρεσης συνιστούν φυσικό ενδιαίτημα για το ευρωπαϊκό χέλι βάσει του κανονισμού (ΕΚ) αριθ. 1100/2007.
            
         
               (7)
            
            
               Συνεπώς, έχοντας υπόψη το άρθρο 3 παράγραφος 1 του κανονισμού (ΕΚ) αριθ. 1100/2007, είναι σκόπιμο να προβλεφθεί εξαίρεση των οικείων κρατών μελών από την υποχρέωση εκπόνησης προγραμμάτων διαχείρισης του χελιού.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αλιείας και υδατοκαλλιέργειας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα ακόλουθα κράτη μέλη απαλλάσσονται από την υποχρέωση εκπόνησης προγράμματος διαχείρισης χελιού, σύμφωνα με τον κανονισμό (ΕΚ) αριθ. 1100/2007:
   
               α)
            
            
               Κύπρος,
            
         
               β)
            
            
               Μάλτα,
            
         
               γ)
            
            
               Αυστρία,
            
         
               δ)
            
            
               Ρουμανία,
            
         
               ε)
            
            
               Σλοβακία.
            
         Άρθρο 2
   Η παρούσα απόφαση απευθύνεται στην Κυπριακή Δημοκρατία, στη Δημοκρατία της Μάλτας, στη Δημοκρατία της Αυστρίας, στη Ρουμανία και στη Σλοβακική Δημοκρατία.
   
      Βρυξέλλες, 2 Απριλίου 2009.
      
         
            Για την Επιτροπή
         
         Joe BORG
         
         
            Μέλος της Επιτροπής
         
      
   
   
      (1)  ΕΕ L 248 της 22.9.2007, σ. 17.